РЕГЛАМЕНТ (ЕС) № 37/2010 НА КОМИСИЯТА
от 22 декември 2009 година
относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (1), и по-специално член 27, параграф 1 от него,
като има предвид, че:
(1)
С цел защита на общественото здраве фармакологичноактивните субстанции са класифицирани въз основа на научната оценка на тяхната безопасност в четири приложения към Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (2). В приложение I са включени фармакологичноактивни субстанции, за които са определени максимално допустими граници на остатъчни вещества, в приложение II - субстанции, които не подлежат на определяне на максимално допустими граници на остатъчни вещества, в приложение III - фармакологичноактивни субстанции, за които са определени временни максимално допустими граници на остатъчни вещества, и в приложение IV - субстанции, за които не може да се определи никаква максимално допустима граница на остатъчни вещества, тъй като остатъчните количества от тези вещества, независимо от нивото на пределната им стойност, представляват опасност за здравето на човека.
(2)
С цел опростяване е необходимо тези фармакологичноактивни субстанции и тяхната класификация относно максимално допустимите стойности на остатъчни количества да бъдат включени в регламент на Комисията. Тъй като тази класификация следва класификацията, предвидена в Регламент (ЕО) № 470/2009, класификацията следва да бъде отчитана и по отношение на възможността тези фармакологичноактивни субстанции да бъдат прилагани на животни, отглеждани за производство на храни.
(3)
Наличната информация относно терапевтичната класификация на фармакологичноактивните субстанции, която се съдържа в приложенията към Регламент (ЕИО) № 2377/90, следва да бъде включена в колона за терапевтичната класификация на субстанциите.
(4)
С цел по-лесно използване всички фармакологичноактивни субстанции следва да бъдат изброени в едно приложение по азбучен ред. С цел яснота следва да бъдат създадени две отделни таблици: една за разрешените субстанции, изброени в приложения I, II и III към Регламент (ЕИО) № 2377/90, и една за забранените субстанции, изброени в приложение IV към посочения регламент.
(5)
Временните максимално допустими граници на остатъчни вещества за фармакологичноактивни субстанции, посочени в приложение III към Регламент (ЕИО) № 2377/90, чийто срок на прилагане е изтекъл, не следва да се включват в настоящия регламент.
(6)
Мерките, предвидени в настоящия регламент, са в съответствие със становището на Постоянния комитет по ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Фармакологичноактивните субстанции и тяхната класификация по отношение на максимално допустимите стойности на остатъчните количества са посочени в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2009 година.